
Апстракт

  Аутор разматра моралност политике САД у агресији на Савезну Републику Југославију (СРЈ) 1999. године према  методолошком приступу и критеријумима за оцену моралности политике председника САД које је предложио Џозеф Нај  (Joseph S. Nye Jr.).  Агресија је контроверзна по више основа, посебно њен a priori одређен морални карактер и назив хуманитарна интервенција.
Упркос мишљењу Наја да је  морал у спољној политици САД у мањој или већој мери увек присутан код свих председника САД па и у периоду агресије, наш основни циљ је да је покажемо на неодрживост оцене о моралној оправданости агресије управо према његовим критеријумима.   
Зато је наше хипотетичко полазиште, да ако је у спољној политици председника САД моралност присутна, онда ће и критеријуми по којима он оцењује сваког председника показати да ли је и политика која је непосредна повезана са агресијом на СРЈ такође морална.  
У раду је након објашњења теоријско методолошког приступа и приказа односа према моралу најважнијих теорија међународних односа извршена анализа моралности агресије према намерама, средствима и последицама. У оквиру њих је према предложеним  критеријумима и питањима разматрана деонтолошка и консеквенцијалистичка  одрживост  моралности агресије. Закључено је да нема етичке оправданости за агресију, осим ако се остварење политичких интереса не вреднујe као морално у духу консеквенцијалистичке етике. 
Кључне речи: НАТО агресија, Савезна Република Југославија, политика САД, морална перспектива. 

Abstract

[bookmark: _Hlk131088204]The author examines the morality of US policy in the aggression against the Federal Republic of Yugoslavia (FRY) in 1999, using criteria for evaluating the morality of US president’s policy proposed by Joseph Nye (Joseph S. Nye Jr.) The aggression against FRY is a controversial, particularly its a priori determined moral character and the designation of humanitarian intervention. Оur main goal is to demonstrate the unsustainability of the assessment of the moral justification of the aggression precisely according to his criteria.
Therefore, our hypothetical starting point is that if morality is present in the foreign policy of the US president, then the criteria by which he evaluates each president will also show whether the policy that is directly related to the aggression against FRY is also moral.
In the paper, after explaining the theoretical methodological approach and presenting the attitudes towards morality of the most important theories of international relations, an analysis of the morality of aggression was conducted based on intentions, means, and consequences. Within them, deontological and consequentialist sustainability of the morality of aggression was examined according to the proposed criteria and questions. It was concluded that there is no ethical justification for aggression, unless achieving political interests is valued as morally acceptable in the spirit of consequentialist ethics.
Keywords: NATO aggression, Federal Republic of Yugoslavia, US policy, moral perspective.

УВОД
Иако се међународни односи не могу објашњавати и разумети само са аспекта лидерства, односно оних који одлучују, значај њихових врлина или мана је у мери колико су они и важни субјекти одлучивања. Аргумент да се улога појединца мора уважавати лежи у томе што се државама или другим субјектима међународних односа не може приписивати свест, емоције или моралност, већ онима који одлучују. 
Наш предмет интересовања  је моралност политике САД према СРЈ а која је довела до НАТО агресије 1999. године. Иако је сваком грађанину Србије као и свима онима који су знали чињенице и истину јасно да иза  агресије не стоје никакви хуманитарни и морални разлози, наша је намера да на то укажемо из другачије теоријске перспективе. 
Циљ је процена моралности политике коју је САД водила непосредно пред агресију и за време агресије на СРЈ, а према критеријумима за оцену моралности политике председника САД које је предложио Џозеф Нај (Joseph S. Nye Jr.). 
[bookmark: _Hlk133226277]Он је у својој књизи и есеју у којима износи методолошки приступ процене морала навео да је од краја Другог светског рата до данас моралност присутна код свих председника САД у мањој или већој мери.  
Зато је наше хипотетичко полазиште, да ако је у спољној политици председника САД моралност присутна, онда ће и критеријуми по којима он оцењује сваког председника показати да ли је и политика која је непосредна повезана са агресијом на СРЈ такође морална.  
У раду су коришћене хипотетичко-дедуктивна, дескриптивна, компаративна и аналитичко-синтетичка метода, које предмет проучавају у задатим теоријским оквирима наведеног аутора.  
Агресија на СРЈ је започела и отворила многа питања у међународним односима, између осталог и моралност политике. Рат у Украјини кроз исте критеријуме, за исте намере, средства и циљеве, има различиту оцену моралности, само зато што је једна сила заменила другу. Поред културе сећања,  то је и још један разлог за бављење овом темом.

ТЕОРИЈСКО-МЕТОДОЛОШКИ ПРИСТУП
[bookmark: _Hlk133226869]Џозеф Нај[footnoteRef:1] не доводећи у питање значај морала у међународним односима, сматра да његова улога зависи од контекстуалне ситуације и контекстуалне интелигенција онога ко одлучује. Према његовом мишљењу и мишљењу других аутора морал је одувек имао улогу у политици САД, нарочито после Другог светског рата.  Тако Амстуц каже „наша влада је доследно настојала да спољнополитичке иницијативе заснива и на материјалним интересима и на моралним вредностима“ (Amstutz, 2019), не улазећи колики је удео интереса, а колики морала.  [1:  Џозеф Нај је један од најпознатијих теоретичара међународних односа, професор емеритус, члан академије наука САД и Велике Британије, творац теорије меке моћи, један од најутицајнијих научника о америчкој спољној политици  и један од сто најутицајнијих  глобалних мислилаца.  Био је  председник Националног обавештајног савета који координира процене обавештајних података за председника САД и у Клинтоновој администрацији од 1994-1995 помоћник државног секретара за одбрану САД за међународну безбедност  (Profile Joseph S. Nye Jr., 2023.).] 

С обзиром да је у одређењу морала „као чињења ствари, јер осећате да би тако требало“ (Nye, 2020, pp. 29-30) присутна јака персонална компонента, неопходно је одредити критеријуме за његову процену која би умањила субјективност и учинила компаративном моралност политике различитих председника.
Његов начин процене моралности за полазну основу узима непристрасност која означава исте критеријуме у процени свих интереса. Након тога „добро морално расуђивање треба да буде тродимензионално: вагање и балансирање намера, средстава и последица“ (Nye, 2019/2020, p. 98). Ове димензије су у  ствари експоненти три етичке перспективе, етике врлине, деонтолошке и консеквенцијалистичке етике. При томе употребљавајући морал у  спољној политици председници користе „три уобичајене менталне мапе светске политике, реализам, космополитизам и либерализам“ (Nye, 2019/2020, p. 98). Начин коришћења је да се комбинује њихов однос према моралу, тј. према намерама, средствима и последицама. Комбиновање је добар и прагматичан начин употребе морала у спољној политици и рекли бисмо ефикасан у објашњењу, али и даје широке могућности за оправдање, манипулисање и  примену двоструких стандарда. 
Реалисти из више разлога оспоравају значај морала у међународним односима. Један је разлог што је структура међународног система анархична и што не постоји врховни ауторитет, због чега су државе принуђене да употребе сва средства како би опстале. 
Нај сматра да реалисти превише поједностављују и генерализују однос према моралу. Мало је ситуација у којима је опстанак држава угрожен, због чега се у  већини случајева политичког одлучивања могу узимати у обзир моралне вредности, а да то не штети виталним интересима државе.
Космополитизам сматра да су сви људи света једнаки, да имају исте права и да су моралне вредности универзалне и по карактеру и по примени. Због тога и политика њиховог спровођења је универзално прихватљива и  високо морална. Космополити занемарују да су границе моралног алтруизма релативне, да се са степеном кохезије у заједници оне и мењају. С обзиром да је међународна заједница веома слабе кохезивне природе сигурно је да ће предност имати вредности које полазе из породице, групе, друштва или државе, па тек онда на нивоу космополитизма. Управо та хијерархија вредности у спољној политици доводи до моралне недоследности што такође релативизира морал. 
Либерали сматрају да различити видови либерализма, почевши од индивидуалног, економског, социјалног па до институционалног стварају известан степен кохезије у међународној заједници, без обзира на њен анархичан карактер. Због тога и настају одређене моралне норме које доводе до моралних избора и условљавају и одређена  морална понашања у међународним односима. Механизми утицаја норми су „савест одлучиоца, домаће јавно мњење и међународни притисци на репутацију“ (McElroy, 1992, p. 30). Штавише, иде се још даље, где се институционално дефинисане моралне вредности за либерале стављају изнад држава и суверенитета и тиме отвара пут „хуманитарним интервенцијама“.   
У наведеном есеју под називом „Шта је морална политика?“ Нај наводи ближе критеријуме моралног просуђивања политике, на основу којих би се могла упоређивати и процењивати улога морала у политици појединих америчких председника. 
У оквиру сваке од димензија, намера, средства и последица, одредио је  по неколико критеријума, укупно седам.   На основу њих је формулисао одређена питања чији одговори би требали да вреднују њихову испуњеност тј. морални учинак председника САД у  спољној политици. Ми се нећемо бавити бодовањем, већ ћемо према датим критеријумима и питањима у наведеном есеју (Nye, 2019/2020, p. 106) вршити анализу моралности политике која је непосредно и током агресије на СРЈ вођена од стране САД и њеног председника.

МОРАЛНОСТ ПОЛИТИКЕ САД У АГРЕСИЈИ НА СРЈ
Намере, мотиви и циљеви
Намере су обично оно што је јавно прокламовано да нека политика жели да оствари. За анализу намере која обухвата мотиве и циљеве навео је два критеријума анализе, а то  су морална визија и разборитост.  У агресији би декларативно намере биле потреба да се поступа хумано и праведно, мотиви су заштита људских права, а циљеви спречавање хуманитарне катастрофе и заштита људских права Албанаца на КиМ. 
1. Оцену о моралној визији председника одређују следећа питања: 
· Да ли је председник изразио привлачне вредности, и да ли су те вредности одредиле његове мотиве?
· Да ли је имао „емоционалну интелигенцију“ да избегне да противречи тим вредностима због својих личних потреба?
САД су са својим председником Клинтоном и његовим сарадницима одиграле пресудну улогу у придобијању осталих и одлучивању да се изврши агресија на СРЈ. Може се рећи да је председник САД, између осталог и челници осталих НАТО земаља, навео привлачне вредности, а то су спречавање хуманитарне катастрофе и етничког чишћења на КиМ и заштита људских права Албанаца.  Због тога  је и карактер интервенције одређен као хуманитаран. У свим његовим говорима, посебно од 23. марта 1999. године па надаље, он је управо на првом месту потенцирао хуманитарне разлоге што је уз одговарајуће говорничке вештине имало повољног ефекта унутар и изван земље. 
[bookmark: _Hlk130193005]Дан уочи рата он тражи подршку америчког народа „да се супротстави етничком чишћењу“  (CCN, Transcript: March 23, 1999,). У  обраћању нацији наглашава  да је „окончање ове трагедије  морални императив“ (CCN, Transcript: March 24, 1999,) и даље да је на делу „хуманитарна катастрофа“ (CCN, Transcript: 5. april 1999.g.) која се неизоставно мора спречити. Сходно томе  31.5.1999.г. каже „наши циљеви на Косову су јасни и у складу са моралним императивом спречавања етничког чишћења“ (Washingtonpost 1. June, 1999). Зато је, сматра Нај "Председник Клинтон донео тешку одлуку да употреби војну силу у решавању сукоба на Косову, али је то учинио с јасном визијом заштите људских права и спречавања даљег етничког насиља. Ово је био пример примене моралних принципа у спољној политици," (Nye, 2020, p. 215). То су намере које требају да потврде његов морални кредибилитет. Клинтон тврди да хуманитарном интервенцијом „ми подржавамо наше вредности, штитимо своје интересе и унапређујемо ствар мира“  (CCN, Transcript: March 24, 1999,). Јасно се указује да су америчке вредности и вредности за које се боре, као и вредности међународне заједнице исте, самим тим и неоспорне као и интервенција. Тек након њих долазе сопствени интереси који се могу двојако тумачити. Прво као интереси за очување моралних вредности, што нико разуман не може спорити, или друго, што је много вероватније,  као интереси једне супер силе и земаља Запада, а што није јасно прокламовано. Сопствени интереси замаскирани су доприносом светском миру, хуманизмом и визијом о слободној Европи.
[bookmark: _Hlk133266379]С обзиром да „морална правила нису само инструмент корисности него и израз и диктат непристрасног јавног разума“   (Pešić Z. R., 2014, str. 762) инструирано je јавно мњење земаља НАТО и читаве међународне заједнице против Срба, уз аналогију са догађајима у Босни и употребом великих речи као што су геноцид, холокауст, етничко чишћење, силовање и сл. 
На нивоу међународне заједнице, а у време агресије на СРЈ и  педесетогодишњице НАТО савеза тврдио је да је „био фокусиран на изградњу глобалног консензуса о економској, социјалној и безбедносној политици“ (Clinton, 2004, p. 790) у  име општег добра и после његовог мандата. Колико је у томе успео говоре после његовог мандата тероризам, нове „хуманитарне интервенције“, милитаризам и експанзија НАТО, да би данас имали  рат у Европи  и „нови хладни рат“ у свету.   
С обзиром да се код разматрања намера појединаца не треба ослањати само на декларативне вредности, већ и на неке друге мотиве, првенствено личне, неопходно је идентификовати и њих.  Председник САД је због пословања са некретнинама,  афере са стажисткињом Левински и полног узнемиравања других жена, тачније због лагања под заклетвом и ометања рада Конгреса  био под истрагом и могућношћу опозива током читаве 1998. године и до фебруара 1999.године.   
Наше је мишљење да то није било пресудно да се већ следећег месеца 24. марта 1999. г. започне агресија на СРЈ, али су интервенција и њени морални разлози  добар начин да се скрене пажња са урушеног моралног кредибилитета председника. С друге стране, може ли се веровати залагању за узвишене моралне вредности и циљеве човеку који је лагао јавност, законодавни орган власти САД, истражне органе и сопствену породицу. Због тога смо склони оцени да нису само узвишене моралне вредности одредиле његове мотиве да заштити Албанце од хуманитарне катастрофе и етничког чишћења, већ и лични интереси.
Одговор на друго питање је да је очигледно постојала емоционална интелигенције за избегавање противречности насталих из моралних вредности за које се залаже и које у личном животу крши, као и при доношењу одлука и процене одговорности. Оцена је да резултати говоре о високој емоционалној интелигенцији која имплицира моралне способности, елоквентност и вештине ношења са различитим ситуацијама. Превазиђена је непријатна афера и морално неприхватљива ситуација на свим нивоима, тако да је његов рејтинг у јавном мњењу непосредно пре агресије био 67 % а на крају мандата јануара  2001. године 65%, што је највиши од свих председника САД у последњих педесет година (BBC News na srpskom, 20.decembar, 2019). Једино за време агресије НАТО на СРЈ поверење у његову способност да реши проблем КиМ је већ крајем марта пало на 57%, са даљом тенденцијом опадања.  Истовремено је након два месеца агресије порастао број Американаца на 47% који су сматрали да треба сукоб решити мировним  преговорима (Gallup News Service May 26, 1999).  Међутим, оно по чему је остао у сећању нису достигнућа на спољнополитичком или унутрашњем плану, него по „афери Левински“ као моралном посрнућу. 
2. Разборитост: 
· Да ли је имао контекстуалну интелигенцију да мудро уравнотежи вредности које је следио и ризике које је наметнуо другима?
Разборитост као врлина односи се на способност рационалног и логичког процењивања и одлучивања на основу промишљања ситуације и чињеница, а не на основу емоција или импулсивних нагона. Нај под контекстуалном интелигенцијом подразумева „способност разумевања развоја окружења и искоришћавања трендова,“  (Nye, 2019/2020, p. 107).
САД су у почетку биле опрезне и тек када је то било у њиховом интересу употребљена су сва средства, постављен је неприхватљив „ултиматум без преседана“ (Kissinger A. H., 1999),  исконструисане су чињенице и нађен непосредан повод за интервенцију (Рачак).  
Разборитост захтева добру информисаност, способност процене добити и ризика и адекватног избора. Са аспекта сопствених циљева и жељеног исхода, како то етика последица подразумева, поступило се рационално и разборито. Међутим, мала је вероватноћа да председник једне тако моћне силе није располагао истинитим информацијама, да није реч о етничком чишћењу, хуманитарној катастрофи  или да нису постојале друге алтернативе. То би довело у питање и његову контекстуалну интелигенцију. Ми смо мишљења да то није по среди, односно да је он поступио разборито сходно интересима сопствене земље а и личним. А то онда доводи у питање моралну исправност политике и одлуке о агресији и разборитост као моралну врлину.  
[bookmark: _Hlk133229316]Иако су моралне вредности у спољној политици инфериорне у односу на политичке интересе, у случају агресије на СРЈ су оне доминантне и искоришћене на прави начин за оправдање агресије кроз истицање њихове универзалности. Неолиберални тренд развоја слободног тржишта и капитала, кроз развијање демократије и људских права, искоришћени су као актуелни тренд који ставља у други план суверенитет држава, немешање у унутрашње ствари и морално оправдава поступке једине супер силе. 
У агресији на СРЈ  бомбардовањем са дистанце ризици за сопствене снаге сведени су на минимум што је председник САД обећао и у обраћању нацији „не намеравам да ставим наше трупе да ратују на Косову“, (CCN, Transcript, March 24, 1999,) „Овакав интензиван рат из ваздуха против Србије и Косова - покреће озбиљна етичка питања“ (Amstuc, 2008, str. 49) о његовој моралној исправности због неусклађености циљева и средства.  „Избегавајући да доведе у опасност животе сопствених војника, НАТО не оклева да жртвује животе непријатељских цивила, па тако у цену људских живота уноси претходну хијерархију, (Todorov, 2001, str. 17).“  Сопствене снаге се штите бомбардовањем са дистанце, за нападе са земље се користити тзв. Ослободилачка војска Косова, а лоше последице по противника и цивилне жртве су  колатерална штета коју оправдавају високоморални циљеви. 
Контекстуална интелигенција у ствари  означава способност ситуационог праћења промена и сходно томе одлучивање и примену одговарајућих средстава. Искоришћене су све погодности за извршење агресије, међународна констелација моћи у корист САД и земаља Запада, ослабљена Русија, собом оптерећена Кина и Европа са још недефинисаним сопственим идентитетом. И за време агресије, суочени са неочекиваним отпором СРЈ  и све гласнијим захтевима сопственог и светског јавног мњења да се нађе мирно решење, прилагођавана су психолошко-пропагандна и војна средства развоју ситуације. Све то говори да је контекстуална интелигенција била на потребном нивоу, односно на добру процену и разумевање ситуације и примену адекватних средстава. Када се увидело да се не може лако и брзо постићи циљ и када је осујећен и покушај уласка с копна из Албаније, а војсци СРЈ није учињена значајна штета, прибегло се драстичнијим средствима  систематском уништавању инфраструктуре и повећању патње народа на сваки начин. Почело се и са припремом за копнену операцију као вид психолошког притиска при чему је „увођење Русије у коалицију да се изврши већи притисак на Милошевића било значајно достигнуће Клинтонове администрације.“ (Ash, 2000). Све то је имало ефекта да се на крају постигне договор о миру, што је агресор схватио као своју победу у сваком смислу, војном, политичком, моралном. 

Средства
За употребу средстава Нај одређује два критеријума, један процењује употребу силе, а други поштовање либералних вредности.
3. Употреба силе: 
· Да ли је користио силу водећи рачуна о неопходности, о заштити према цивилима и сразмери  користи и штете?
Ефикасност средства у политици најчешће зависи од тога колико доприносе остварењу циљева. Како лидери третирају сопствене људе и противнике и како бирају средства присиле  оцењује се моралност њихових поступака.  Са аспекта консеквенцијалистичке етике сва средства су дозвољена ако доприносе остварењу циљева, па и употреба силе и средства која је испољавају. 
Према изјавама, неопходно је било употребити војну силу, јер су исцрпљена сва друга средства за решавање проблема на КиМ, што је апсолутно нетачно. Није постојала добра воља да се реши проблем мирним путем, што доказује чињеница да су прихваћени сви услови од стране српске стране, осим да СРЈ „буде окупирана од стране НАТО-а“ (Badiou, 2011, p. 68), што ниједна држава не би пристала.    
Војна сила је употребљавана не штедећи ни цивиле о чему сведоче подаци о страдању цивила, жена и деце.  При томе је бомбардовањем петрохемијских комплекса и трафо станица причињена еколошка катастрофа, употребљаван је осиромашени уранијум или су коришћене забрањене касетне бомбе које су бацане и по градовима. То значи да је из перспективе агресора могућа употреба свих средстава ако су у функцији жељеног исхода, али то не значи да су она a priori и морална. 
Разматрајући сразмерност користи и штете чини се да је она добро постављена. Интервенција је легитимисана као хуманитарна, јавност је у довољној мери индоктринирана, противник је војно инфериоран и дехуманизован, тако да прекомерна употреба силе, цивилне жртве, неселективно бомбардовање, време трајања  и неке вербалне осуде међународних организација нису могле озбиљније да нанесу штету агресорима. 
Можемо с правом закључити да сила није била неопходна у решавању питања КиМ, да се није водило рачуна о цивилним жртвама што није у складу са моралним вредностима, али је са аспекта користи или консеквенцијалистичке етике то за агресора било потпуно оправдано. 
4. Либералне бриге: 
· Да ли је покушао да поштује и користи институције код куће и у иностранству? 
· У којој мери је разматрао права других народа?
За „хуманитарну интервенцију“ је Председник САД добио  одобрење Конгреса, (Упоредити Clinton, 2004, p. 787). Јавно су истицана предвиђања да ће рат, искључиво еуфемистички називан интервенција,  трајати „релативно“ кратко. Конгресу па чак ни војсци нису предочене реалне могућности да ће ипак трајати дуже и да је могућа и употреба копнених снага што не би одобрио ни Конгрес ни савезници. Како Еш (Timothy G. Ash) закључује ако већ „политика значи бити економичан са истином, шта да закључимо (о моралној кредибилности – примедба З.П.) ако нису рекли ни својој војсци?“ (Ash, 2000).   
Nа спољнополитичком плану та подршка је изостала од стране Русије и шире међународне заједнице, што значи да није прибављена одлука од Савета безбедности УН,  што је било очигледно непоштовање међународних институција и међународног права.  Непоштовање ауторитета међународних институција, њихових правила и међународног права су сами по себи неморалан чин. Тако је „неолиберални хегемонизам својом агресијом на СРЈ и каснијим интервенцијама у другим земљама оголио сву хипокризију Западне политике, морала и односа према другима“ (Pešić, 2021, str. 419). 
Питање разматрања права других народа се може на различите начине тумачити: кроз уважавања права једној националној мањини на отцепљење и формирање сопствене државе; кроз угроженост људских права као повода за интервенцију; али и као негирања права једних у корист других и подржавање етничког чишћења Срба након доласка мировних снага. Запад и НАТО интервенцијом производе секундарни ефект „јер подржавају политику етничког чишћења [Срба] и конституисање етнички чистих држава (Косово, Хрватска – примедбе З.П.)“ (Todorov, 2001, str. 13). Наравно интервенција у заштити људских права према пријатељским земљама или великим силама је неприхватљива  нити је у интересу САД. У сваком случају нису поштоване етичке норме, односно деонтолошки захтев да је дужност поштовати правила и њихову универзалну важност и примену без селекције, у свим ситуацијама и према свим нацијама и људима. 
Оно што Нај назива либералне бриге је заиста добар разлог за забринутост, јер се основни теоријски и морални постулати либералне идеологије и теорије не поштују, односно међународне институције, међународно право и моралне вредности.  

Последице
Нај за процену моралности политике на основу последица даје три критеријума који процењују повереништво, космополитизам и образовне ефекте конкретне политике. Повереништво се односи на деловање у најбољем интересу својих бирача и свих грађана САД. Космополитизам се односи на разумевање и уважавање интереса и других и непристрасност у оцењивању и закључивању. Образовни ефекти имају више питања, али се суштински односи на оно што је наслеђе конкретне политике. 
Питања детаљније објашњавају критеријуме.
5. Поверенички: 
· Да ли је био добар управник дугорочних интереса Америке?
Према стварним интересима као што су: очување јединства и сврхе НАТО; геополитички разлози на Балкану; потврда америчког вођства и неолибералног хегемонизма преоденутог у хуманизам;  порука међународној заједници, другим супер силама, исламским земљама и сопственим савезницима; чини се да се водило рачуна о дугорочним интересима Америке. Уследиле су нове интервенције под сличним хуманитарним изговорима што је многе државе забринуло, а две велике силе, Русију и Кину, отрезнило.  Резултат је да се међународни поредак од униполраног полако трансформисао ка мултиполарном и што је повећало неповерење у добре намере САД и  земаља Запада, а што сигурно нису желели. Такође се  временом показало да се преседан интервенције претворио у правило на које се позивају и друге државе, а које им се оспорава, што такође говори о правној и моралној  недоследности. Овде се ограничавамо само на интересе везане за агресију на СРЈ, јер је оцена успешности у оба мандата Председника САД Клинтона веома велика. Чини се да су агресијом краткорочно остварени интереси САД, али се показало да ће то дугорочно више штетити међународној репутацији САД и њеним интересима.
6. Космополитски: 
· Да ли је разматрао интересе других народа и минимизирао наношење непотребних штета? 
Код разматрања интереса других, ако оставимо по страни савезнике САД, за нас су најбитнији  интереси Албанаца и Срба. 
[bookmark: _Hlk133239945]Свако разматрање интереса захтева непристрасност, а то је способност објективног просуђивања без давања предности било којој страни у сукобу. Ако су „људска права и слободе најосетљивије поље и мера демократије у једној држави и друштву“ (Dimovski, 2021,, p. 1057) како то да високо вредноване демократске државе САД и земље Запад а немају разумевање за негирање права Срба, током и након агресије? Одговор је једноставан, зато што им то није у интересу, зато што су то заслужили и зато што је  универзалност селективна, па тиме и сопствена одговорност.
САД и земље Запада су се сврстале одмах на једну страну, страну Албанаца као жртве и све друге чињенице које су говориле супротно или у прилог Срба су игнорисане. И након интервенције установљено је да „нема геноцида нити ичег сличног (Todorov, 2001, str. 12)“, али то ни мало није променило мишљење о искључивој кривици Срба.  
За добру етичку процену неопходно је размотрити све релевантне чињенице па и историјски контекст. За теоретичаре је спорно питање  „колико далеко треба ићи назад у етичку историју сукоба…да би у некој тачки било  дозвољено да прошле неправде падну у заборав“ (Frost, 2009, p. 66).  Цитирани аутор каже да је за Србе помињање 14. века претерано, с чиме и можемо да се сагласимо, али шта је са наредним вековима и последњих педесет година.  Он закључује да је  „игнорисање релевантне историје очигледна грешка и да треба успоставити равнотежу“. У равнотежи и јесте проблем, јер она је због двоструких стандарда и у овом случају као и раније била на страни интереса агресора и нације за коју се залажу. У ствари равнотежа је у мери у којој се поклапају интереси неке од страна са интересима САД.
Овде нема ни говора о космополитизму, иза којег се преко хуманизма и заштите људских права заклања агресија, једноставно јер је реч о селективној правди и моралу, јер су права Албанаца претпостављена правима Срба. 
Уз непотребну материјалну штету, последице прекомерне употребе силе указују да је „у Србији главна жртва казнене експедиције НАТО-а било цивилно становништво“ (Todorov, 2001, str. 15). Цивилно становништво је у ствари искоришћено као средство да се присили Србија на прихватање услова које им намеће САД и НАТО. А то се управо коси са основним постулатом Кантове (Immanuel Kant) деонтолошке етике да човека никако не треба употребљавати као средство, већ искључиво као сврху. 
7. Образовни: 
· Да ли је поштовао истину и изградио кредибилитет? 
· Да ли је поштовао чињенице? 
· Да ли је покушао да створи и прошири морални дискурс код куће и у иностранству?
Са аспекта агресора, у потпуности је исконструисана истина о хуманитарној катастрофи и заштити људских права а на тим темељима су учесници, па и председник САД градили свој високоморални кредибилитет. Чињенице не само да нису уважаване него су и исконструисане, број избеглица, етничко чишћење, силовања и на крају повод за агресију Рачак.  Историчар који је у име Беле куће пласирао штампи чињенице данас признаје „наравно да нисам објављивао све чињенице, већ само оне које су биле наклоњене нашем представљању рата“ (Moyn, 2020).   Након тога свако накнадно сазнање да није поштована истина и докази о непоштовању чињеница игнорисани су и анатемисани. Главни аргумент  одбране свог моралног кредибилитета и бесправне агресије су биле пристрасне судске одлуке Међународног суда у Хагу. 
[bookmark: _Hlk133262948][bookmark: _Hlk133263293]Агресија на СРЈ је покренула многа питања, везана за хегемонију једне силе у  међународном поретку, политичке односе и поштовање међународног права, али су посебно биле дискутабилне моралне вредности на три начин начина. Први је колико су хуманизам и људска права приоритетни у односу на суверенитет и не мешање у унутрашња питања других, други, колико су сопствене вредности земаља Запада прихватљиве за друге и трећи, колико је делотворан и морално исправан начин  наметања њих силом. НАТО је интервенцијама у хуманитарним кризама „трансформисао унутрашњу компоненту свог идентитета“ (Popović Mančević, 2021, p. 1420)  изражавајући је кроз солидарност као високо моралну вредност, али је селективност и недоследност у примени довела у питање.  Овакав морални дискурс који је кроз већ наведену визију промовисао Клинтон и иза којег је стајао НАТО је временом све више довођен у сумњу и на међународном и на унутрашњем плану. То је још тада далековидно прогнозирао Кисинџер (Henry A. Kissinger) тврдњом да „провести такву политику на сталној основи неће бити ни приближно тако једноставно као што то реторика самохвале имплицира,“ (Kissinger A. H., 1999). И данас са моралне тачке гледишта агресија је морално неприхватљива. 
На крају и сам Нај релативизира своје критеријуме истичући да „чак када постоји широка сагласност о чињеницама, различите судије могу их другачије одмерити“ (Nye, 2020, p. 185) или да моралност треба посматрати према „последицама“ (Nye, 2020, p. 183), што је и основни credo америчке спољне политике. Он препреке спољној политици не види у моралним нормама, двоструким стандардима или игнорисању чињеница, већ сматра да „успех спољне политике убудуће може више угрозити раст нетолерантних политичких покрета унутар САД који сужавају наш морални видокруг код куће, него раст и пад других сила у иностранству“  (Nye, 2020, p. 218). Има у томе делимично истине, иако је оцена последица политике председника Трампа и односа према њој унутар САД. 
Није нама циљ оцена ваљаности датих критеријума, него да  проценимо да ли је политика била морална или не, судећи  о намерама, средствима и ефектима. Ако их раздвојимо имамо, добре намере, лоша средства и добре ефекте, али са аспекта интереса, а не са аспекта моралне исправности која је у свим деловима неморална.  
Ако се вратимо на почетак Најеве књиге, у уводу он сматра да се моралност спољне политике САД заснива на америчкој изузетности, Вилсоновом либерализму и либералном поретку након 1945. године. Наше је мишљење да је од тога пресудну улогу тада, а посебно данас, одиграла америчка изузетност на основу које је и грађена спољна политика, што значи да исти критеријуми, па и морални не важе за све. Америка јесте изузетна по много чему, али у овом контексту она подразумева допуштеност свега што је у интересу САД, одређивање правила за друге и арбитрирање.  Такво схватање онемогућава сагледавање чињеница и објективност. Нај у интервенцији Русије у Украјини 2022, године не види никакву сличност са интервенцијом САД у СРЈ. Основни узрок агресије Русије лежи: у Путиновој личности; његовом анимозитету према Западним намерама и вредностима; слабости Русије и великим очекивањима у економској помоћи од Запада; негирању Украјинске нације и државе; док је ширење НАТО-а и угрожавање безбедности Русије много слабији узрок, (Nye, 2022). Дакле САД и земље Запада су скоро апсолутно невине у овом сукобу. Сваки коментар је овде сувишан, осим у контексту онога што смо већ рекли а то је да „изузетност“ заслепљује или  оправдава све. 
Кисинџер је у својој најновијој књизи анализирао шест изузетних лидера света који су избором адекватних стратегија допринели својој држави и њеном угледу. За сваког од лидера је препознао и одредио следеће називе стратегија: стратегија понизности, воље, равнотеже, трансцеденције, изврсности и на крају убеђења, (Kissinger H. , 2022).  Не постоји универзална стратегија успеха, а ми бисмо додали и неуспеха. Размишљајући како би именовали  стратегију спољне политике САД и њеног председника у агресији на једну малу земљу,  закључили смо да би то била „стратегија арогантности или  надмености“, а она је у тесној вези са лицемерјем.  

ЗАКЉУЧАК.
Анализе спољне политике замењују све више етичке концепте националним интересима, с обзиром да они дају више простора за оправдање намера, средстава и последица. 
У случају агресије на СРЈ нису испуњени морални критеријуми у потпуности како их одређују деонтолошка и консеквенцијалистичка етика, као што се ни Председник САД не може похвалити врлинама. 
Деонтолошки приступ анализиран кроз намере, мотиве, циљеве и средства указује да се из деонтолошке етичке перспективе не може оправдати ни по једној основи агресија. Позивање на дужност и обавезу да се делује у име хуманитарних разлога или универзалних принципа је неодрживо због недоследности.  
Консеквенцијалистички приступ који подразумева прилагођавање правила и самог чина очекиваном исходу је донекле остварио свој циљ, али не повезан са хуманизмом, већ са оствареним интересима оних који интервенишу и у име оних за које се интервенише.  Правила немешања у унутрашње ствари држава и негирање суверенитета су скрајнута у корист дискутабилног хуманизма, а хуманитарни разлози су након интервенције усмерени на негирање људских права и етничког чишћења Срба. Крајњи исходи, подршка сецесији и стварање нове државе су  противправни и против морални и уз цивилне жртве и велика разарања не могу се оправдати ни са консеквенцијалистичке етичке перспективе. Неморалност, а тиме и одговорност  оних који су одлучивали о агресији лежи и у томе што су негативне ефекте морали да предвиде. 
Ако бисмо и нашли неко деонтолошко или консеквенцијалистичко оправдање за интервенцију, проблем је у непоштовању узвишеног принципа из кога се изводе остали, а то је истина. Полазне основе за тзв. хуманитарну интервенцију су биле хуманитарна катастрофа и заштита људских права, а оне једноставно нису биле истините. Имајући у виду емоционалну и контекстуалну интелигенцију оних који су били главни промотери интервенције на СРЈ, не можемо бити уверени да нису знали за то. Много је већа вероватноћа да су свесно, а тиме и морално недопустиво негирали чињенице у име других политичких интереса, а не моралних. И та данас лако доказива чињеница негира сваку моралну оправданост интервенције. 
Према нашем мишљењу планирање, реализација и ефекти НАТО агресије на СРЈ су израз реалистичког приступа, а он се односио на остварење интереса које су имале САД и њен председник, земље Запада и наши суседи који су у свему учествовали. 
Код менталних мапа је реализам коришћен за интервенцију (образложењем да су исцрпљена сва друга средства), космополитизам за навођење разлога за интервенцију (не само етничког чишћења и људских права Албанаца, него ретроактивно права свих до сада који су од Срба угрожени у бившој Југославији и као порука онима који имају такве намере) и либерализам, као начин да се суверенитет и немешање у име хуманизма потисну у други план. У моралном контексту реализам је злоупотребио морал за примену силе, космополитизам је морано оправдао агресију, а либерализам је агресију уздигао на највишу моралну вредност. Тако су либералне тенденције и космополитизам трансформисани у неолиберални хегемонизам који је хуманизам и људска права само искористио за реалистичко постизање сопствених интереса и користи САД и земаља Запада. Тиме је установљен и нови образац понашања у међународним односима резервисан само за једну групу земаља. 
Коришћење различитих менталних мапа у анализи доприноси разумевању интервенције и њеном одвијању, али је не оправдавају морално ни по једној основи зато што се прилагођавање морала менталним мапама он релативизира и чини недоследним. А моралне норме да би уопште биле норме, морају имати универзалан карактер и морају се доследно примењивати.
Зато је одговор на наше хипотетичко полазиште  негативан, односно да политика САД и њеног председника поводом агресије на СРЈ и према критеријумима Џозефа Наја није била морална, не може се оправдати,  осим ако се интереси изван хуманитарних не подведу под морал. А то је већ консеквенцијалистичка (зло)употреба морала у прагматичне сврхе.  
Сходно питању Наја у наслову књиге „Да ли је морал битан“, наш одговор јесте, у двоструком смислу као повод за неку спољну политику, али и као разлог за њено спречавање, односно, ако опет парафразирамо Канта, морал се никако не може употребити као средство већ као сврха, јер је он сврха сам по себи. 

Резиме

Морал и улога појединаца у међународним односима су најчешће оспоравани концепти у међународним односима.  
Аутор разматра моралност политике САД у агресији на Савезну Републику Југославију (СРЈ) 1999. године према  методолошком приступу и критеријумима за оцену моралности политике председника САД које је предложио Џозеф Нај  (Joseph S. Nye Jr.).  Агресија је контроверзна по више основа, посебно њен а приори одређен морални карактер и назив хуманитарна интервенција.
Наш основни циљ је да је покажемо на неодрживост оцене о моралној оправданости агресије управо према његовим критеријумима. 
Његов начин процене моралности за полазну основу узима непристрасност која означава исте критеријуме у процени свих интереса. Након тога  се ради успешног моралног расуђивања анализира и процењује моралност  на основу изражених намера, употребљених средства и последица. Нај сматра да се лидери приликом употребе морала ослањају на три доминантне менталне мапе светске политике, а то су  реализам, космополитизам и либерализам. С обзиром на њихов различито схватање значаја морала, комбиновањем сходно датим ситуацијама и у различитим фазама, моралност се може у мањој или већој мери примењивати. 
Зато је наше хипотетичко полазиште, да ако је у спољној политици председника САД моралност присутна, онда ће и критеријуми по којима он оцењује сваког председника показати да ли је и политика која је непосредна повезана са агресијом на СРЈ такође морална.  
У раду је након објашњења теоријско методолошког приступа и приказа односа према моралу најважнијих теорија међународних односа извршена анализа моралности агресије према намерама, средствима и последицама. У оквиру њих је према предложеним  критеријумима и питањима разматрана деонтолошка и консеквенцијалистичка  одрживост  моралности агресије. 
Закључено је да се из деонтолошке етичке перспективе не може оправдати ни по једној основи агресија због недоследности. Консеквенцијалистички приступ који подразумева прилагођавање правила и самог чина очекиваном исходу је донекле остварио свој циљ, али не повезан са хуманизмом, већ са оствареним интересима оних који интервенишу и у име оних за које се интервенише. Обе перспективе се заснивају на лажним и исконструисаним чињеницама због чега се и њихова валидност у моралном просуђивању доводи у питање.   
Зато је одговор на наше хипотетичко полазиште  негативан, односно да политика САД и њеног председника поводом агресије на СРЈ и према критеријумима Џозефа Наја није била морална, не може се оправдати,  осим ако се интереси изван хуманитарних не подведу под морал. А то је већ консеквенцијалистичка (зло)употреба морала у прагматичне сврхе.  

Кључне речи: НАТО агресија, Савезна Република Југославија, политика САД, морална перспектива. 
